KLAIPĖDOS NEĮGALIŲJŲ REIKALŲ TARYBOS PIRMININKĖ

Jūratė Ruškė

El. p. jvinikaityte@gmail.com

**KLAIPĖDOS NEĮGALIŲJŲ REIKALŲ TARYBOS VEIKLOS**

**ATASKAITA UŽ 2021 METUS**

2022 m. kovo 21 d.

Klaipėda

 2021 metais *Klaipėdos neįgaliųjų reikalų taryba* suorganizavo 4 (keturis) posėdžius. Vienas iš svarbių, ir, be abejo, rezultatyvaus Klaipėdos NRT bendradarbiavimo su Klaipėdos miesto taryba pavyzdys – nevyriausybinių neįgaliųjų organizacijų atleidimas nuo vietinės rinkliavos mokesčio. 2021m. birželio 18 d. vykusiame NRT posėdyje buvo priminta, kad NRT vardu parengtas kreipimasis „Dėl prieinamų sąlygų sudarymo prekiauti neįgaliųjų dirbiniais Klaipėdoje vykstančių švenčių metu“. Džiugina tai, kad jau 2021 m. liepos 22 dienos Klaipėdos miesto Tarybos posėdyje **vienbalsiai** pritarta Prekybos ir paslaugų teikimo Klaipėdos miesto viešosiose vietose vietinės rinkliavos nuostatų papildymui 61punktu, kuriame numatyta, kad „nustatyta Rinkliava netaikoma **Klaipėdos mieste veikiančioms neįgaliuosius vienijančioms organizacijoms** (nevyriausybinėms organizacijoms, kaip jos apibrėžtos Lietuvos Respublikos nevyriausybinių organizacijų plėtros įstatyme, kurių steigimo dokumentuose nurodomas neįgaliųjų atstovavimo, vienijimo, jų socialinės įtraukties skatinimo tikslas, registruotos arba turinčios struktūrinį padalinį, arba veiklos adresą Klaipėdos mieste) arba jų įgaliotiems asmenims, kurie prekiauja neįgaliųjų pagamintais dirbiniais.“ Reikšminga tai, kad Tarybos sprendimas, nustatantis, kad vietinė rinkliava už prekybą Jūros šventės ir miesto jubiliejinių bei istorinių sukakčių paminėjimo švenčių metu netaikoma neįgaliuosius vienijančioms organizacijoms **galios nuolat.** Galimybe prekiauti neįgaliųjų dirbiniais 2021 m. Jūros šventėje pasinaudojo 2 (dvi) neįgaliųjų organizacijos.

 Apibendrinant posėdžiuose svarstytus klausimus ir pasiekimus galima konstatuoti, kad kai kurie Klaipėdos NRT nutarimais grįsti veiksmai ar parengti raštai neatsiejami nuo pokyčių, kurie svarbūs ne tik Klaipėdos miesto, bet ir nacionaliniu lygmeniu. Vienas iš jų - 2021 m. kovo mėn. 19 d. Klaipėdos NRT aktualizuotas klausimas – dėl maršrutinių transporto priemonių (vežančių neįgalius asmenis) važiavimo kelio eismo juosta, pažymėta kelio ženklu „Eismo juosta maršrutiniam transportui“ ir (arba) raide „A“. Šį klausimą aktualizavusi NRT narė Danutė Daukantienė akcentavo, kad Klaipėdos miesto įstaigų teikiančių socialinės globos paslaugas, mikroautobusų vairuotojai susiduria su sunkumais veždami neįgaliuosius, turinčius sunkų, vidutinį ar lengvą neįgalumo lygį patvirtintu maršrutu Klaipėdos mieste, nes kelyje, pažymėtame kelio ženklu „Eismo juosta maršrutiniam transportui“ ir (arba) raide „A“, kitoms transporto priemonėms važiuoti šia eismo juosta draudžiama. Posėdyje buvo atkreiptas dėmesys, kad dažnai susidaro situacija kai minėtų įstaigų mikroautobusų vairuotojai važiuojantys patvirtintu maršrutu, negali išvengti ir turi dažnai važiuoti šia eismo juosta, nes turi paimti nuo stotelės ir išleisti stotelėje klientus, turinčius negalią. Šis posėdyje iškeltas klausimas, nebuvo užmirštas ir jau D. Daukantienės ir kitų iniciatyvų žmonių dėka kelių eismo taisyklėse atsirado pakeitimas (181 str.), kuriuo remiantis „Kelyje, pažymėtame kelio ženklu „Eismo juosta maršrutiniam transportui“ ir simboliu „A+“, ne maršrutinėms transporto priemonėms važiuoti šia eismo juosta draudžiama, išskyrus: 1811.2. automobilius, pažymėtus skiriamuoju ženklu „Neįgalusis“ arba neįgalių asmenų automobilių statymo kortele, kuriuose važiuoja neįgalieji į (iš) švietimo įstaigą (-os) ar į (iš) **neįgaliųjų dienos užimtumo centrą** (-o), jeigu važiavimo maršrutas suderintas su kelio savininku jo nustatyta tvarka“.

 Kaip dar vieną 2021 m. Klaipėdos NRT veiklos pasiekimą, kuris svarbus ne tik miesto, tačiau ir nacionaliniu lygmeniu, galima traktuoti tai, kad „Socialinės reabilitacijos paslaugų neįgaliesiems teikimo bendruomenėje projektų atrankos konkurso organizavimo 2022 metais nuostatuose“ rekomenduojamuose finansavimo prioritetuose (10.3. papunktyje) įrašyti ne tik socialiniai darbuotojai, bet ir socialiniai pedagogai. Šie pakeitimai neatsiejami nuo 2021 m. birželio 18 d. Klaipėdos NRT pirmininkės parengto kreipimosi „Dėl būtinybės patikslinti 2022 m. socialinės reabilitacijos paslaugų neįgaliesiems bendruomenėje projektų atrankos konkursų nuostatų projektui pateiktus finansavimo prioritetus“.

 Visus kitus posėdžiuose svarstytus klausimus ir *Klaipėdos neįgaliųjų reikalų tarybos* nutarimus galima rasti posėdžių protokoluose, kurie pateikti Klaipėdos miesto savivaldybės interneto puslapyje <https://www.klaipeda.lt/lt/taryba/komisijos-ir-tarybos/neigaliuju-reikalu-taryba/2366>

 2021 metais Klaipėdos NRT veikla neapsiribojo tik posėdžiais ir juose svarstytais klausimais. 2021 m. birželio 25 d. Klaipėdos NRT veikla pristatyta Lietuvos išsėtinės sklerozės sąjungos organizuotoje IS dienoje. Klaipėdos NRT pirmininkė parengė ir pristatė 20 min. trukmės pranešimą „Klaipėdos NRT veikla: apžvalga ir refleksija“.

 Nors visur ir visada galima atrasti tobulintinų sričių, tačiau atsižvelgiant į tai, kad NRT – visuomeninė, patariamoji institucija, baigdama šių metų ataskaitą, noriu akcentuoti, kad žmonės dirbantys visuomeniniais pagrindais – pagarbos ir dėkingumo verti. Todėl tariu AČIŪ visai NRT komandai ir tikiuosi aktyvaus, rezultatyvaus bendradarbiavimo 2022 metais.

Jūratė Ruškė